**Publiskais pārskats par sabiedriskā labuma organizāciju**

**darbību 2019. gadā un aktualitātēm**

**Ievads**

[1. SLO un to darbības analīze 2](#_Toc60821427)

[1.1. SLO skaits 2](#_Toc60821428)

[1.2 SLO ieņēmumi 4](#_Toc60821429)

[1.3. Ziedotāji SLO 6](#_Toc60821430)

[1.4. Sabiedriskā labuma darbības rezultāts 7](#_Toc60821431)

[1.5. Sabiedriskā labuma veicināšana 7](#_Toc60821432)

[2. SLO darbības vērtēšana 8](#_Toc60821433)

[3. SLO sektora aktualitātes 9](#_Toc60821434)

Finanšu ministrija (turpmāk – FM) veido valsts politiku sabiedriskā labuma organizāciju (turpmāk – SLO) jomā[[1]](#footnote-1). “Publiskais pārskats par sabiedriskā labuma organizāciju darbību 2019. gadā” sagatavots, lai informētu sabiedrību par SLO darbības mērķiem un rezultātiem, atbilstoši FM nolikumam[[2]](#footnote-2).

Sabiedriskā labuma organizāciju likums (turpmāk – Likums) stājās spēkā 2004. gada 1. oktobrī un tā mērķis ir veicināt biedrību un nodibinājumu, kā arī reliģisko organizāciju (turpmāk – RO) sabiedriskā labuma darbību.

Likumdevējs ir noteicis, ka organizācijai, kas pretendē uz SLO statusu vai darbojas šajā sektorā, jādarbojas sabiedriskā labuma noteiktajās jomās. Šim mērķim jāizriet no organizācijas statūtiem un tieši jāatspoguļojas organizācijas darbības mērķos un metodēs. Likuma 2.pants īpaši izceļ sabiedriskā labuma darbības jomas - labdarību, cilvēktiesību un indivīda tiesību aizsardzību, pilsoniskas sabiedrības attīstību, izglītības, zinātnes, kultūras un veselības veicināšanu un slimību profilaksi, sporta atbalstīšanu, vides aizsardzību, palīdzības sniegšanu katastrofu gadījumos un ārkārtas situācijās, sabiedrības, it īpaši trūcīgo un sociāli mazaizsargāto personu grupu sociālās labklājības celšanu.

SLO praktiskā līmenī vislabāk pārzina sabiedrības jeb labuma guvēju vajadzības un spēj reaģēt uz pārmaiņām, vienlaikus sniedzot atbalstu un kopīgi ar valsts sektoru radot sabiedrisko labumu. SLO var definēt kā valsts sektora partneri.

# **1.** **SLO un to darbības analīze**

Pēdējos desmit gados ir vērojama sabiedriskā labuma sistēmas dinamiska attīstība (gan kvantitatīvi, gan kvalitatīvi) – kopš 2010. gada līdz pat 2019. gadam SLO skaits gandrīz trīskāršojies. Sākot ar 2019. gadu SLO skaits pakāpeniski samazinās.

**1.1. SLO skaits**

2020. gada 1. janvārī bija reģistrētas 2568 SLO, no tām 2175 ir biedrības, 322 – nodibinājumi un 71 – RO. Tomēr kopš 2018. gada ir vērojama tendence, ka SLO skaits vairs nepieaug tik strauji, un 2019. gada laikā SLO kopējais skaits ir pat samazinājies par 217 organizācijām jeb par 7,79%.

2019. gadā Sabiedriskā labuma komisija (turpmāk – SLK) izskatīja 113 nevalstisko organizāciju (NVO) iesniegumus par SLO statusa piešķiršanu, no kurām statuss tika piešķirts 98 organizācijām, savukārt 15 NVO tika atteikts piešķirt SLO statusu. Salīdzinot ar iepriekšējiem gadiem, pēdējos divos gados ir samazinājies to organizāciju, kuras pretendē uz SLO statusu un kurām piešķirts SLO statuss, skaits. Pēdējos gados būtiski samazinājies to organizāciju skaits, kurām SLK ir atteikusi piešķirt SLO statusu: ja 2019. gadā tādas bija 15, tad 2013. gadā – 62. Tas nozīmē, ka organizācijas, pretendējot uz SLO statusu, ir rūpīgāk izvērtējušas savu atbilstību SLO statusam.

Ja SLO neievēro gada pārskata vai iepriekšējā gada darbības pārskata iesniegšanas disciplīnu, tai ir nodokļu parādi vai pašas SLO izvēlas pārtraukt sabiedriskā labuma darbību un iesniedz attiecīgu iesniegumu SLK, SLO statuss tiek atņemts.2019. gadā 309 organizācijām atņemts SLO statuss (2017. gadā SLO statuss tika atņemts 101 organizācijai un 2018. gadā arī - 101 organizācijai).

2019. gadā ir izkristalizējusies tendence – daudzas organizācijas ir izvērtējušas savu darbības atbilstību SLO statusam, kā rezultātā ir iesniegts rekordliels iesniegumu skaits par statusa atņemšanu – 229 iesniegumi. Piemēram, 2017. gadā šādu organizāciju, kurām atņemts SLO statuss, pamatojoties uz pašu SLO iesnieguma pamata, bija tikai 24. Šāds iesniegumu par atteikšanos no SLO statusa skaita pieaugums ir saistīts ar Valsts ieņēmumu dienesta (turpmāk – VID) mērķtiecīgu darbu, skaidrojot SLO būtību un izvērtējot organizācijas darbības atbilstību SLO darbības būtībai. Turklāt, sākot no 2018. gada 2. jūlija, VID tika uzsākta padziļināta un kompleksa organizāciju, kurām ir piešķirts SLO statuss, izvērtēšana. SLO statusa esamība organizācijai dod zināmas priekšrocības un arī sabiedrības nerakstītu uzticēšanos. SLO ir jāievēro arī uz to attiecināmo nodokļu nomaksas disciplīna. Vienlaikus pārbaužu rezultātā VID ir konstatējis daudzus gadījumus, kad organizācija, kurai SLO statuss ir piešķirts labu laiku iepriekš, faktiski nedarbojas. VID ir komunicējis ar šādām organizācijām un tās pašas atteikušās no SLO statusa.

Kopumā Latvijā 2019. gadā bija reģistrētas 25 085 NVO. Līdz ar to var secināt, ka SLO statusu ieguvušo īpatsvars no visām NVO ir ļoti tuvu 10% jeb 10,24%. Salīdzinot ar citiem gadiem, ir tendence SLO īpatsvaram nedaudz samazināties uz kopējā NVO fona. Tā 2016. gadā SLO īpatsvars bija 12,5%, 2017. gadā – 12,6%, savukārt 2018. gadā – 10,2% un 2019. gadā – 10,2%.

# **1.2 SLO ieņēmumi**

Vērtējot SLO ieņēmumus pēdējos trīs gados un 2019.gadā, redzams, ka saglabājas noturīga tendence un kopējo ieņēmumu apjoms būtiski nemainās, liecina VID apkopotā statistika. Tā, piemēram, 2019. gadā kopējie SLO ieņēmumi bija **227,9 milj. *euro***, kas ir par 4 milj. *euro* jeb par 1,75% mazāk nekā gadu iepriekš, attiecīgi 2018. gadā kopējie ieņēmumi bija 231,9 milj. *euro*, savukārt 2017. gadā – 225,8 milj. *euro*. SLO ieņēmumi 2019. gadā pēc to veidiem milj. *euro* atspoguļoti diagrammā.

**SLO ieņēmumu struktūra 2019. gadā (milj. *euro*)**

Analizējot 2019. gada SLO ieņēmumus, jāsecina, ka vislielākais ieņēmumu apjoms ir posteņos – “Saņemtās dotācijas” (26% jeb 59,9 milj. *euro*), “Citi ieņēmumi” (21% jeb 48,5 milj. *euro)* un “Ieņēmumi no saimnieciskās darbības” (18% jeb 41,4 milj. *euro*), savukārt nebūtiska ietekme uz kopējo ieņēmumu apjomu ir “Ieņēmumi no reliģiskās darbības” un “Saņemtie mantojumi”.

SLO ieņēmumu posteņos būtiskākās izmaiņas fiksētas postenī – “Saņemtie dāvinājumi, ziedojumi”: ja 2019. gadā SLO saņemto ziedojumu un dāvinājumu apjoms bija 39,1 mil. *euro* , tad salīdzinājumā ar 2018. gadu, kad SLO saņemto ziedojumu un dāvinājumu apjoms bija 40,3 milj. *euro*, samazinājums ir par 1.2 milj. *euro* jeb 3 %. Attiecīgi 2017. gadā SLO saņemto ziedojumu un dāvinājumu apjoms bija 63,6 milj. *euro* , t.i. 2019. gada SLO saņemto ziedojumu un dāvinājumu apjoms pret 2017.gada saņemto samazinājies par 24,5 milj. *euro* jeb par 38,5%.

Kopumā visu NVO dāvinājumu un ziedojumu kopsumma 2019. gadā ir 78,1 milj. *euro* un tas nozīmē, ka SLO, kuru īpatsvars no kopējā NVO sektora ir 10,2%, dāvinājumos un ziedojumos ir saņēmušas gandrīz 50% no kopējiem NVO saņemtajiem dāvinājumiem un ziedojumiem. Līdz ar to var secināt, ka, neskatoties uz 2017. gada nodokļu reformu, kas reformēja nodokļu atlaižu piemērošanu ziedotājiem, kas ziedo SLO, joprojām ziedotājiem svarīgu lomu spēlē valsts piešķirtās uzņēmuma ienākuma nodokļa (turpmāk – UIN) atlaides.

**SLO saņemtās ziedotās un dāvinātās naudas un mantas kopsummas**

**dinamika (milj. *euro*)**

Jebkurš no SLO finansējuma avotiem ir būtisks, palīdzot nodrošināt SLO darbību, t.sk. SLO veiktā saimnieciskā darbība. 2019. gadā no visu SLO ieņēmumu kopsummas 41,4 milj. *euro* gūti tieši no SLO veiktās saimnieciskās darbības. Salīdzinājumā ar 2018. gadu, kad ienākumi no saimnieciskās darbības bija 33,8 milj. *euro*, 2019. gadā SLO ieņēmumi no saimnieciskās darbības palielinājušies par 7,6 milj. *euro* jeb par 22,5 %.

No 2568 SLO aptuveni trešā daļa jeb 905 organizācijas 2019.gadā veica saimniecisko darbību, savukārt 478 jeb vairāk nekā vienai piektdaļai no kopējā SLO skaita ieņēmumi no saimnieciskās darbības bija puse vai vairāk no visiem ieņēmumiem. Tas liecina, ka ienākumi no saimnieciskās darbības kā noteicošais ieņēmumu avots bijis vien salīdzinoši nelielai daļai SLO.

**SLO ieņēmumi no saimnieciskās darbības (milj. *euro*)**

# **1.3. Ziedotāji SLO**

Latvijā vēsturiski ziedošanas sistēma ir izveidota, balstoties uz ziedotāju motivēšanu. Valstī pieņemtie normatīvie akti nodrošina labvēlīgu tiesisko vidi ziedošanas tradīcijas veicināšanai, kā arī privātpersonu un īpaši juridisko personu motivēšanai ziedot, tai skaitā, izstrādājot ekonomiskos stimulus.

Latvijā ziedotāju motivēšanai tiek izmantota pieeja, kurā ziedojumi sabiedriskā labuma statusu ieguvušajām organizācijām tiek veicināti ar tiesībām ziedotās summas iekļaut iedzīvotāju ienākumu nodokļa (turpmāk – IIN) un UIN aprēķinā kā attaisnotos izdevumus, tādējādi samazinot budžetā maksājamos nodokļus.

2019. gada apkopotie dati liecina, ka joprojām juridisko personu ziedojumu apjoms ir būtiski lielāks nekā fizisko personu ziedojumi. Līdzīga tendence vērojama arī iepriekšējos gados. Tas ir izskaidrojams ar esošo nodokļu atvieglojumu režīmu un filantropijas tradīcijām Latvijā. Juridiskām personām, kas ziedo SLO, valsts piešķirtie un Uzņēmumu ienākuma nodokļa likumā noteiktie nodokļu atvieglojumi ir pievilcīgi un tās ziedo, izmantojot piešķirtos nodokļu atvieglojumus. Fiziskās personas IIN atvieglojumus par veiktajiem ziedojumiem izmanto kūtrāk. Saskaņā ar likumu “Par iedzīvotāju ienākuma nodokli” pašlaik atļautais attaisnoto izdevumu apmērs ir 600 *euro* taksācijas gada laikā, kuru IIN maksātājs ir tiesīgs atskaitīt no ar IIN gada apliekamo ienākumu apjoma.

Kopumā SLO fiziskās personas 2019. gadā saziedoja 9,6 milj. *euro*, turklāt 4,1 milj. *euro* vēl saziedots anonīmi.

Šie VID apkopotie dati liecina, ka fiziskajām personām, pieņemot lēmumu ziedot, ne vienmēr svarīgi ir valsts piešķirtie nodokļu atvieglojumi. Nereti ziedojumi tiek anonīmi novirzīti labdarības mērķim īpašo līdzekļu vākšanas pasākumu laikā, kad labiem un saprotamiem mērķiem tiks ziedots neatkarīgi no tā – ir vai nav iespējams izmantot nodokļu atvieglojumus.

Valstiskā līmenī ir būtiski turpināt veicināt ziedošanas tradīcijas attīstību Latvijā, kā arī pilnveidot SLO sistēmu, kas sekmētu iedzīvotāju un juridisko personu interesi par atbalsta sniegšanu nevalstiskajam sektoram un attiecīgi paplašinātos sabiedriskā labuma guvēju loks. No iepriekš publiskotās informācijas par ziedojumu apjomu un struktūru secināms, ka ziedojumu apmēra SLO palielināšana ir iespējama, pievēršot uzmanību fizisku personu ziedošanas kultūras attīstībai un pilnveidošanai.

# **1.4. Sabiedriskā labuma darbības rezultāts**

SLO darbības pamats ir rezultāts – konkrēts ieguvums sabiedrībai kopumā vai kādai sabiedrības daļai, konkrētam sabiedriskā labuma guvējam, pēc kura arī tiek vērtēts sabiedriskā labuma darbības nozīmīgums. Līdz ar to kā būtisks faktors tiek izvirzīts SLO veiktās darbības mērāms rezultāts, kā arī saprotams un izsekojams saņemto ziedojumu izlietojums, lai informācija par SLO darbību un sasniegtajiem rezultātiem ir visaptveroša un precīzi raksturojoša. Informācijai par izlietotajiem ziedojumiem un SLO sasniegtajiem rezultātiem ir jāsasniedz ziedotājs, tai būtu jābūt arī publiski pieejamai, lai vienlaikus popularizētu pozitīvos piemērus un veicinātu sabiedrības atzinību SLO, tādējādi arī aktivizējot plašāku sabiedrības iesaisti SLO aktivitātēs.

Normatīvais regulējums nosaka, ka sabiedriskā labuma darbības mērāms rezultatīvais rādītājs ir sabiedriskā labuma guvējs - fiziska persona. Vienlaikus normatīvie akti pieļauj, ka sabiedriskā labuma darbība var būt vērsta arī uz konkrētu objektu (piemēram, kultūrvēsturisku vai arhitektūras pieminekli) vai konkrētu teritoriju, tomēr rezultātā jebkurā situācijā labuma guvējs ir fiziska persona.

Analizējot SLO gada pārskata pielikumā “Ziedojumu un dāvinājumu pārskats” sniegto informāciju par SLO ziedojumu izlietojumu un sabiedriskā labuma guvēju skaitu, redzams, ka atsevišķos gadījumos SLO ir norādījušas nevis konkrētu sabiedriskā labuma guvēju skaitu, bet gan sabiedriskā labuma palīdzības sniegšanas gadījumu skaitu. Rezultātā summējot SLO sniegto informāciju, VID norāda, ka 2019. gadā sabiedriskais labums sniegts 32,6 milj. reižu. Secināms, ka netiek korekti noteikts sabiedriskā labuma guvēju skaits. Jāturpina darbs pie vienotas izpratnes par to, kā būtu mērāms SLO darbības rezultāts, lai sniegtie dati atspoguļotu faktisko situāciju.

Secināms, ka pēc SLO sniegtās informācijas Ziedojumu un dāvinājumu pārskata pielikumā kopš 2017.gada ir mazinājies sniegtās palīdzības apjoms**.** Tomēr jāņem vērā, ka SLO norādījušas gan sabiedriskā labuma guvēju skaitu, gan sniegto palīdzību reižu skaitu, līdz ar to dati nav objektīvi.

# **1.5. Sabiedriskā labuma veicināšana**

Valsts un pašvaldību mērķis ir veicināt SLO sistēmas attīstību, attiecīgi arī sabiedriskā labuma guvēju skaita pieaugumu, atbalstot sektora darbību konkrētās jomās ar konkrētiem instrumentiem. Galvenie valsts un pašvaldības atbalsta instrumenti sabiedriskā labuma attīstībai ir nodokļu atvieglojumi. Savukārt papildu iespēja iegūt finansējumu ir valsts un pašvaldību sniegtās dotācijas, kas 2019. gadā bija – 59,9 milj. *euro*.

Svarīgs ir arī pašvaldību atbalsts, piemēram, piemērojot mazākas nekustamā īpašuma nomas maksas, kas SLO ir būtisks faktors sabiedriskā labuma darbības veikšanai konkrētajā pašvaldībā.

SLO valsts politikas veidotāju mērķis ir stimulēt sabiedriskā labuma darbību, izveidojot spēcīgu organizāciju sistēmu arī teritoriālā ziņā, veicinot šo organizāciju attīstību visos Latvijas reģionos.

# **2. SLO darbības vērtēšana**

VID ir valsts pārvaldes institūcija, kurā tiek iesniegta informācija par katru konkrēto SLO, tās darbību. VID ir deleģēta funkcija uzraudzīt SLO darbību – sekot līdzi un pārliecināties par valsts motivējošu mehānismu lietderīgu izmantošanu atbilstoši sabiedriskā labuma mērķiem, kā arī sniegt konsultatīvo atbalstu SLO, lai tās izpildītu tiesību aktos noteiktās prasības. SLO uzraudzību veic VID sadarbībā ar SLK. **Lai konstatētu SLO darbības atbilstību normatīvajos aktos noteiktajām prasībām, tiek vērtēts:**

Saskaņā ar Likuma 13.panta pirmo daļu VID veic SLO darbības uzraudzības funkciju. Lai to realizētu, katra SLO ik gadu līdz 31.martam iesniedz VID iepriekšējā gada darbības pārskatu un gada pārskatu. VID šos dokumentus un citu VID rīcībā esošo informāciju apkopo un izvērtē, pēc tam iesniedz SLK, kura izskata un izvērtē SLO darbības atbilstību sabiedriskā labuma darbības būtībai.

SLK sniedz VID atzinumu par pretendenta atbilstību SLO statusam, lēmuma pieņemšanai par SLO statusa piešķiršanu, kā arī atzinumu par brīdinājuma izteikšanu un SLO statusa atņemšanu. Savukārt VID atbildība ir nodrošināt SLO reģistra aktualitāti.

SLK sastāvā vienlīdz ir pārstāvētas gan NVO, gan valsts institūcijas, tādējādi komisijā ir pārstāvētas abu pušu intereses, kas ļauj pieņemt sabalansētus lēmumus. Informācija par SLK veiktajiem SLO uzraudzības pasākumiem un paveikto 2019. gadā liecina, ka kopumā notikušas 24 SLK sēdes (vidēji divas mēnesī) un kopumā izskatīti 2599 SLO darbības pārskati (2 par 2016. gadu, 391 par 2017. gadu, 2206 par 2018. gadu).

Savukārt, lai veicinātu SLO sadarbību ar valsts institūcijām, principa “Konsultē vispirms” ietvaros 2019. gadā VID sniegtas 679 konsultācijas saistībā ar SLO jautājumiem: nosūtīti 593 ziņojumi (atgādinājumi) par SLO darbības pārskatu iesniegšanu, sniegtas 72 - telefoniskas konsultācijas, 14 - elektroniskas un klātienes konsultācijas.

# **3. SLO sektora aktualitātes**

Ņemot vērā, ka līdz 2019. gadam SLO skaits palielinājās, bet, sākot ar 2019. gadu SLO skaits sāka pakāpeniski samazināties, joprojām aktuāls ir jautājums par SLO darbības informācijas pieejamību ieinteresētajām pusēm, tajā skaitā potenciālajiem ziedotājiem, tādējādi veicinot un popularizējot izpratni par organizācijas pastāvēšanas mērķiem un sasniedzamajiem rezultātiem.

**Ziedotāju aptauja**

Lai izprastu ziedotāju motivāciju ziedojumu veikšanai, kā arī, lai saprastu, vai informācijas pieejamība par konkrētās SLO darbību ietekmē potenciālā ziedotāja lēmuma pieņemšanu par ziedojuma veikšanu, FM 2020. gada sākumā veica SLO sektora padziļināto izpēti. FM izstrādāto aptaujas anketu aizpildīja 204 respondenti, no kuriem 178 respondenti (87,3%) bija fiziskās personas un 26 (12,7%) - juridiskās personas. Aptaujas rezultāti liecina, ka 70,1 % aptaujāto pirms ziedojuma veikšanas veic publiski pieejamās informācijas izpēti par SLO; 46,6% izpētei izmanto organizācijas mājaslapas, 28,5% citas mājas lapas; 9,4% izmanto organizācijas finanšu pārskatus un tikai 7,4% VID SLO datu bāzi. Vienlaikus 68,2% ziedotāju norādīja, ka ir interese iepazīties ar organizācijas finanšu informāciju (piemēram, informāciju par saņemto ziedojumu izlietojumu).

70,1% ziedotāju

veic

SLO izpēti

No iepriekš minētā secināms, ka ziedotāji (potenciālie ziedotāji) ir ieinteresēti informācijas pieejamībā par SLO darbību, un no tās kvalitātes ir atkarīgs ziedotāja, kā arī citu ieinteresēto pušu atbalsts SLO. Turklāt SLO mājas lapa kā komunikācijas rīks ar iesaistītām pusēm netiek izmantots pietiekamā līmenī.

Lai popularizētu SLO darbības rezultātus un to lomu sabiedrībā, kā arī veicinātu filantropijas kultūras attīstību, būtu nepieciešams paredzēt pasākumus, lai informācija par SLO aktivitātēm būtu pieejama vienkopus un pārskatāmā formātā.

**Identificētie riski NVO, t.sk. SLO, sektorā**

2019.gadā tika aktualizēts jautājums par naudas plūsmu kontroli NVO sektorā, ņemot vērā, ka “Moneyval” ziņojumā SLO noteikti riski par nelegāli iegūtas naudas līdzekļu legalizāciju un iespējamu terorisma finansēšanu. Finanšu izlūkošanas dienests (turpmāk – FID) 2019. gada izstrādātajā noziedzīgi iegūtu līdzekļu legalizācijas un terorisma finansēšanas risku ziņojumā “Juridisko personu un nevalstisko organizāciju noziedzīgi iegūtu līdzekļu legalizācijas un terorisma finansēšanas riski” secināja, ka Latvijā NVO netiek pietiekami uzraudzītas un to deklarētā darbības joma ne vienmēr korekti atspoguļo faktisko darbību. Kopumā 2017. un 2018. gada beigās 94% Uzņēmumu reģistrā reģistrēto NVO nav norādījušas konkrētu nodarbošanās veidu. Kā secināja FID, šāda veida pieeja rada labvēlīgus apstākļus NVO izmantošanai nelikumīgām darbībām, arī iesaistīšanai nelegāli iegūtu līdzekļu legalizācijas un terorisma finansēšanas darbībās. Lai novērstu minētos riskus, rosināts pilnveidot normatīvo regulējumu nolūkā nodrošināt NVO, tai skaitā SLO, efektīvu uzraudzību un iespēju korekti monitorēt sektora noziedzīgi iegūtu līdzekļu legalizācijas riskus, piemēram, ieviešot prasību par ziedojumu un dāvinājumu skaidras un bezskaidras naudas nodalīšanu.

**SLO sistēmas pilnveidošanas process**

Pēc FM iniciatīvas 2019. gada nogalē tika organizētas vairākas viedokļu apmaiņas *Domnīcas* valsts pārvaldes un nevalstisko organizāciju kopīgas izpratnes veicināšanai un iespējamo problēmjautājumu un to risinājumu identificēšanai SLO sektorā. *Domnīcas* par sabiedriskā labuma sistēmas pilnveidošanu, kurās piedalījās 20 SLO pārstāvji, darbības rezultātā tika izstrādāts Sabiedriskā labuma sistēmas pilnveidošanas koncepcijas projekts, kas publiskots FM tīmekļa vietnē (<https://www.fm.gov.lv/lv/sadalas/nodoklu_politika/sabiedriska_labuma_organizaciju_politika/domnica_par_sabiedriska_labuma_sistemas_pilnveidosanu/61321-domnica-par-sabiedriska-labuma-sistemas-pilnveidosanus>).

Pamatojoties uz iepriekš minēto koncepcijas projektu un turpinot darbu *Domnīcā*, tiek izstrādāts Informatīvā ziņojuma projekts, kura saturs tika prezentēts NVO un Ministru kabineta sadarbības memoranda īstenošanas padomes 2020. gada 25. novembrī sēdē. Prezentācija “Sabiedriskā labuma sistēmas pilnveidošana: filantropijas veicināšana, caurskatāmība un administratīvā sloga mazināšana” par informatīvā ziņojuma saturu ir pieejama šeit: (<https://www.mk.gov.lv/lv/content/2020-gada-25-novembra-sedes-darba-kartiba#overlay-context=lv/content/26-novembra-sedes-darba-kartiba>). 2021.gada sākumā plānots uzsākt oficiālu informatīvā ziņojuma projekta saskaņošanu un izsludināt to valsts sekretāru sanāksmē.

I.Vitenburga

67095526

1. Finanšu ministrijas 2018.gada 28.novembra reglaments nr. Nr. 12-4/12 “Finanšu ministrijas reglaments”, 55.7 punkts [↑](#footnote-ref-1)
2. Ministru kabineta 2003.gada 29.aprīļa noteikumi Nr.239 “Finanšu ministrijas nolikums”, 22.punkts [↑](#footnote-ref-2)